Özünü gözlə
Aktyor düzgün keçinsə, iddialar fok gedər, 
Səhnə qalsa qalmağalsız, bu balalar fok gedər!

Olmasın səksən blok, doxsan dolanbac, yüz oyun; 
İşdən iş çıxmaz ki, öyrən gəl, geyin, oyna, soyun; 
Hər kəs uğraşsın iş ilə, qurd ilə gəzsin qoyun; 
Onda böhtanlar, yalanlar, iftiralar, fok gedər!

Keçdi yay, gəldi payız, canlar qurtardı qorxudan; 
Bir xəbər vardır, ayrılmış hamsı guya uyqudan; 
Bizə ancaq olmasa hərdən bir az cəncəl-filan, 
Onda parlaq başlayış, lax intahalar fok gedər!

Əlli ildən qalma şeylər, hamsının süd əzbəri; 
Eylədikcə el tərəqqi, aktyor həslər geri. 
El gələr, yox çarəsi, səs salma, xamdır müştəri; 
Kamil olsa aktyor, boş iddialar fok gedər!

Kim ki, yüksəkdən danışdı, səhnənin Allahıdır; 
Qəhrəmandır, baş premyerdir, ümumun şahıdır. 
Müxtəsər, hər kəs bu gün gəlsə, sabah bir dahidir; 
Bilsə hər kəs qiymətin, bu iştahalar fok gedər!

Çal təbil, təbbal, mövsim gəldi, is səhmanlanır; 
Düz üç aydır aktyor qüsl eyləyir, dərmanlanır; 
Bəlkə bu mövsim dönər iş, səhnə bir az canlanır, 
Yoxsa xahişlər, ricalar, ilticalar fok gedər!

Şeirlər